Diari Oficial de la Generalitat Valenciana


Sumari del DOGV 5145, del 29-11-2005 (2005/13315)

RESOLUCIÓ de 16 de novembre de 2005, del conseller d'Agricultura, Pesca i Alimentació, per la qual es publica la reglamentació de qualitat de les peruses, per a la seua distinció amb la marca de qualitat CV.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5145

Data del DOGV
:   29-11-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/13101


Data del document
:   16-11-2005

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Descriptors 

:   * producte alimentós
    * legislació
    * marca de qualitat

RESOLUCIÓ de 16 de novembre de 2005, del conseller d'Agricultura, Pesca i Alimentació, per la qual es publica la reglamentació de qualitat de les peruses, per a la seua distinció amb la marca de qualitat CV. [2005/X13062]
  
El Decret 91/1998 de 16 de juny, del Govern Valencià, aprova el Reglament de la Marca de Qualitat CV per a productes agraris i agroalimentaris (Diari Oficial de la Generalitat Valenciana núm. 3.273, del dia 26), i establix un mecanisme de distinció tècnica i comercial d'aquells productes amb valors peculiars de tipus qualitatiu, sociocultural o econòmic, per a protegir la seua singularitat i així, evitar competències deslleials i facilitar al consumidor la seua identificació.
  
Després dels estudis tècnics corresponents, l'Institut Valencià de Qualitat Agroalimentària ha estimat que per les seues característiques i qualitat, les peruses són un producte amb mereixements suficients per a ser objecte de l'aplicació de les previsions de l'esmentada disposició, acollint i impulsant la iniciativa dels operadors econòmics que així ho han sol·licitat a la Conselleria d'Agricultura, Pesca i Alimentació.
  
Al reglamentar-se per l'Institut Valencià de Qualitat Agroalimentària la qualitat de les peruses, d'acord amb el Decret 91/1998 del Govern Valencià, la seua comercialització es podrà emparar amb la marca de qualitat CV, de titularitat de la Generalitat Valenciana, complint les condicions d'autorització i ús establides en el reglament de la marca aprovat per tal decret, l'aplicació i gestió del qual correspon a la Conselleria d'Agricultura, Pesca i Alimentació, a través de l'Institut Valencià de Qualitat Agroalimentària.
  
Per tot això, a l'empara del que disposa l'article 1.1 del Decret 91/1998 de 16 de juny, del Govern Valencià, resolc,
  
Primer
  
Publicar la reglamentació de qualitat de les peruses, adoptada per l'Institut Valencià de Qualitat Agroalimentària, de data 18 d'octubre de 2005, que figura en l'annex de la present resolució, als efectes de l'autorització respecte d'este producte de l'ús de la marca de qualitat CV, d'acord amb el seu Reglament aprovat pel Decret 91/1998 de 16 de juny, del Govern Valencià, i queda inscrit este producte en el Registre de Productes Agroalimentaris amb Marca de Qualitat CV.
  
Segona
  
La reglamentació de qualitat adoptada serà efectiva des de la publicació en el Diari Oficial de la Generalitat Valenciana.
  
València, 16 de novembre de 2005.- El conseller: Juan Gabriel Cotino Ferrer.
  
ANNEX
  
REGLAMENTACIÓ DE QUALITAT DE LES PERUSES
  
INSTITUT VALENCIÀ DE QUALITAT AGROALIMENTÀRIA
  
En la present reglamentació s'establixen els criteris generals per a identificar les peruses que es poden distingir amb la marca de qualitat CV, descrivint el conjunt de requisits i controls la finalitat dels quals és aconseguir la diferenciació del producte davant del consumidor, tant per les seues especials característiques de qualitat com per les seues condicions de producció i condicionament. Per a esta finalitat es descriuen els següents requisits mínims:
  
1. Composició del producte
  
Ingredients per a la pasta: s'empraran bàsicament: ou, farina de forment i oli, en els percentatges referencials del 30%, 35% i 35%, respectivament, podent-se incorporar sucre i anís.
  
Per a la presentació final del producte, s'empolvorarà sucre glacé sobre les pastes.
  
2. Mètode de producció i elaboració
  
Se seguiran les etapes següents:
  
a) Recepció i selecció de la matèria primera.
  
Les matèries primeres, especificades en l'apartat anterior, hauran de ser subministrades per proveïdors homologats d'acord amb uns criteris d'avaluació de proveïdors.
  
b) Mescla dels ingredients.
  
Es mesclaran els ous amb la farina, l'oli i, si és el cas, amb el sucre i l'anís. La mescla es podrà realitzar amb la batedora o manualment fins a aconseguir una pasta homogènia sent la seua consistència final prou fluida per a la dosificació.
  
c) Dosificació.
  
Sobre la llanda del forn, es col·locaran, en forma circular, porcions individuals de pasta, de quantitat aproximada a la de 50 ml.
  
d) Cocció.
  
La cocció es realitzarà en forns elèctrics, a uns 150-200 ºC, durant un temps aproximat de 20 minuts.
  
e) Refredament.
  
El refredament de les peruses es realitzarà en les llandes que es col·locaran en torres, fins a aconseguir la temperatura ambient.
  
f) Envasament.
  
S'envasaran en safates de diferents capacitats, embolicades en film transparent o en paper.
  
El sucre glacé es podrà empolvorar directament sobre cada una, deixant el centre cobert, o incloure una bossa tancada amb la dosi de sucre glacé apropiada per a cada safata.
  
Les peruses tindran una vida útil màxima de 30 dies.
  
3. Característiques del producte
  
Les peruses tindran aspecte clavillat i terrós, de color ocre-terra, forma redona i diàmetre de 7-18 cm, i poden presentar un xicotet forat en el centre. El seu pes oscil·larà entre 20 i 60 gr.
  
El producte final presentarà unes característiques organolèptiques adequades segons els ingredients utilitzats i coherents amb unes bones pràctiques higièniques i de treball.
  
4. Propietats fisicoquímiques del producte
  
Els paràmetres fisicoquímics hauran de complir les toleràncies següents:
  
Valor (% pes)
  
- Humitat: màxim: 5
  
- Greix: 40-65
  
- Proteïna: 6-12
  
- Hidrats de carboni: 20-50
  
- Cendres: màxim: 2
  
- Fibra: màxim: 7
  
Dades referides al pes total no exempt d'humitat.
  
5. Característiques de les instal·lacions d'elaboració
  
Els establiments d'elaboració hauran de complir els requisits establits per la legislació vigent en matèria higienicosanitària.
  
6. Requisits mínims de control
  
Els operadors que facen ús de la marca de qualitat CV hauran de vetlar pel compliment de les exigències establides en l'apartat anterior. També estaran obligats a tindre implantat un sistema d'anàlisi de perills i punts de control crític (APPCC).
  
Els controls microbiològics es realitzaran, almenys, amb caràcter trimestral. En tots els casos es realitzaran, com a mínim, recomptes de:
  
- Staphylococcus aureus
  
- Salmonel·la
  
- Shigella